親祀南郊詩
作者：蔡襄
朝代：宋

paragraphs: 天畀元統，赤運開祉。
聖祖神宗，海域平砥。
思皇真考，嶽封汾祀。
餌係戎胡，包束戈矢。
丕顯靈德，光被萬里。
民壽而康，恩及蕭葦。
恭惟皇帝，繼文之始。
兢兢日慎，夙夜勤只。
哀憐困窮，有如在己。
惟刑是卹，弗繇怒喜。
躬服儉約，黜棄浮侈。
罔有逸欲，日惟三紀。
大中則經，興亡則史。
陰陽時序，日緯躔軌。
樂律本原，禮法根柢。
兵韜術數，萬微精旨。
該通變貫，咸燭厥理。
歲舍壬午，盜發南鄙。
帝日汝青，治辨行李。
毋大誅割，定患則已。
獵獵靈旗，啟道徑指。
兇渠踣仆，俘徒授耳。
嶺服既平，勳賞周被。
封歿錄孥，門戶曄暐。
粵茲明年，農家豐美。
廛廬積腐，庾漕儲峙。
帝咨相臣，匪台德爾。
穹吳眷賚，祖考佑俾。
何施不報，將祀郊畤。
號令四下，若建瓴水。
荒服述職，奔走輸委。
仲冬丙寅，齋寢以俟。
先時霾晦，飈籟號起。
真意益莊，降鑒伊邇。
夜漏適中，星露雲靡。
大輅既馭，清陽出晷。
休光無垠，令容有偉。
爰翊殊庭，奠享仙機。
高靈委蛇，元氣旭卉。
陰施自遠，大功續似。
擁格純禧，益厚丕址。
入宿廟下，月魄初朏。
龍章采藻，瓚爵擎跪。
拜于禰宮，慈顔僅咫。
至誠馨香，甘薦滌瀡。
哀念劬勞，譬瞻岵屺。
濯淚霑珪，將逡復止。
京都之南，崇丘迤邐。
飛螭躡塵，法乘徐柅。
地環帟幄，霄揭隅雉。
警角飄蕭，彀騎連累。
言降言陟，實惟告已。
燭錯宵明，壇圪空紫。
交佩陸離，庶旄颯纚。
樂變神格，列周甲癸。
三后咸在，上蒼臨視。
皇皇富媼，從執籩簋。
七精閃忽，五鎮瑰瑋。
星官下翔，濤祗騰跱。
等級卑高，食飲噓哆。
欣歆告言，奏福來底。
更御步輦，夾途軍壘。
鉦鼓驚轟，跳呼牛鬼。
異域窮陬，黄髮稚齒。
動蕩成波，讙喧成市。
端闈停午，玉色尚扆。
赦澤春行，幽加蟄蟻。
廢滯振拔，垢瑕刷洗。
寬貸賦取，削減逋詭。
皇帝慈孝，下民胥擬。
皇帝恩仁，四國傾倚。
皇帝日咨，羣公卿士。
舜隆聯夔，商圮朋嚭。
孰忠予是，孰讒予匪。
入官多門，孰予窒弭。
蓄兵過制，孰予究揣。
百姓窘窮，其患孰弛。
外夷狃驕，其强孰箠。
驅人以法，曾莫如恥。
化民成俗，曾莫如禮。
百官敕業，相予表裏。
登任俊良，剗斥姦宄。
天錫帝年，萬有億秭。
天錫聖嗣，詵詵衆子。
乾剛不息，章明度揆。
無疆惟民，惟帝其侍。
臣襄詠歌，直道是履。